New York 8. júna (TASR) - Jennifer Lopezová je opäť sama. Ako dnes informujú americké denníky, speváčka sa údajne rozišla so svojím manželom, tanečníkom Crisom Juddom.
Ako prezradil zdroj, ktorý si neželal byť menovaný, manželský pár sa údajne rozišiel v dobrom a obaja naďalej zostávajú priateľmi. Napriek rozchodu zatiaľ neplánujú rozvod. Lopezovej hovorca správu o rozchode nepotvrdil ani nevyvrátil.
Tridsaťjedenročná speváčka a herečka povedala svoje áno o rok staršiemu Juddovi na súkromnom svadobnom obrade 29. septembra 2001 v Kalifornii. Len niekoľko mesiacov pred svadbou sa rozišla s raperom Seanom Combsom, v tom čase známym ako Puff Daddy, dnes ako P. Diddy. Ich vzťah sa tešil veľkej pozornosti médií a bol značne búrlivý.
Jej súčasného manžela Crisa Judda možno vidieť ako jedného z tanečníkov v pozadí Lopezovej videoklipu Love Don't Cost a Thing. V posledných mesiacoch sa Judd začal podieľať na kariére svojej manželky aktívnejšie - režíroval videoklip k jej piesni Ain't It Funny a vypracoval aj jej koncertnú choreografiu.
Judd a Lopezová okrem toho spoločne napísali pieseň Alive, ktorá zaznie v jej najnovšom filmovom thrilleri Enough (Dosť).
Cris Judd je Lopezovej druhým manželom. V roku 1997 sa speváčka vydala za modela Ojaniho Nou, o rok neskôr sa s ním rozviedla.